title: 2018 m. birželio 1 d. Tarybos įgyvendinimo reglamentas (ES) 2018/814, kuriuo įgyvendinamas Reglamentas (ES) 2017/1509 dėl ribojamųjų priemonių Korėjos Liaudies Demokratinei Respublikai

text:
4.6.2018

               LT

               Europos Sąjungos oficialusis leidinys

               L 137/1

         TARYBOS ĮGYVENDINIMO REGLAMENTAS (ES) 2018/814
   2018 m. birželio 1 d.
   kuriuo įgyvendinamas Reglamentas (ES) 2017/1509 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2017 m. rugpjūčio 30 d. Tarybos reglamentą (ES) 2017/1509 dėl ribojamųjų priemonių Korėjos Liaudies Demokratinei Respublikai, kuriuo panaikinamas Reglamentas (EB) Nr. 329/2007 (1), ypač į jo 47 straipsnio 5 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. rugpjūčio 30 d. Taryba priėmė Reglamentą (ES) 2017/1509;

               (2)

               2018 m. gegužės 23 d. Jungtinių Tautų Saugumo Tarybos (toliau – JT ST) komitetas, įsteigtas pagal JT ST rezoliuciją 1718 (2006), iš dalies pakeitė įrašą dėl subjekto, kuriam taikomos ribojamosios priemonės;

               (3)

               todėl Reglamento (ES) 2017/1509 XIII priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2017/1509 XIII priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. birželio 1 d.

            Tarybos vardu

            Pirmininkė

         E. ZAHARIEVA

      (1)  OL L 224, 2017 8 31, p. 1.

      PRIEDAS
      Reglamento (ES) 2017/1509 XIII priedo lentelės „b) Juridiniai asmenys, subjektai ir įstaigos“ 74 įrašas pakeičiamas taip:

                     „74.

                     WEIHAI WORLD-SHIPPING FREIGHT

                     419–201, Tongyi Lu, Huancui Qu, Weihai, Shandong 264200, Kinija

                     2018 3 30

                     Laivo XIN GUANG HAI, į kurį 2017 m. spalio 27 d. Taean (KLDR) buvo pakrauta anglių, laivo ir komercinis valdytojas; šio laivo numatomas atvykimo į Kam Fa (Vietnamas) laikas buvo 2017 m. lapkričio 14 d., tačiau laivas ten neatvyko.“


title: 2018 m. birželio 22 d. Komisijos įgyvendinimo reglamentas (ES) 2018/895, kuriuo iš dalies keičiamas Reglamentas (EB) Nr. 340/2008 dėl Europos cheminių medžiagų agentūrai mokėtinų mokesčių (Tekstas svarbus EEE.)

text:
25.6.2018

               LT

               Europos Sąjungos oficialusis leidinys

               L 160/1

         KOMISIJOS ĮGYVENDINIMO REGLAMENTAS (ES) 2018/895
   2018 m. birželio 22 d.
   kuriuo iš dalies keičiamas Reglamentas (EB) Nr. 340/2008 dėl Europos cheminių medžiagų agentūrai mokėtinų mokesčių
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 74 straipsnio 1 dalį,
   kadangi:

               (1)

               pagal Reglamentą (EB) Nr. 1907/2006, nustatant jame nurodytų mokesčių struktūrą ir dydį, atsižvelgiama į darbą, kurį turi padaryti Europos cheminių medžiagų agentūra (toliau – Agentūra) ir kompetentingos institucijos, ir jie turi būti tokie, kad užtikrintų, jog iš mokesčių gaunamų pajamų bei iš kitų šaltinių Agentūros gaunamų pajamų pakaktų suteiktų paslaugų išlaidoms padengti;

               (2)

               iš Agentūros ir jos komitetų – Socialinės ir ekonominės analizės komiteto bei Rizikos vertinimo komiteto – patirties, iki šiol sukauptos vertinant paraiškas autorizacijai gauti, matyti, kad su tokiu vertinimu susijusi darbo apimtis labiau priklauso nuo į vieną paraišką įtrauktų prašomų naudojimo būdų skaičiaus, o ne nuo pareiškėjų, bendrai pateikusių paraišką, skaičiaus. Todėl konkrečiai paraiškai taikomas mokestis turėtų būti vienodas, nepaisant pareiškėjų skaičiaus; už kiekvieną papildomą pareiškėją neturėtų būti renkamas joks papildomas mokestis. Tokie pat argumentai taikytini ir mokesčiui už peržiūros ataskaitos pateikimą. Atitinkamai pakeitus mokesčius būtų galima sumažinti finansinę naštą, tenkančią mažesniems veiklos vykdytojams, kaip antai mažosioms ir vidutinėms įmonėms;

               (3)

               jei pateikiama bendra paraiška autorizacijai gauti, pareiškėjai turėtų sąžiningai, skaidriai ir nediskriminuodami, visų pirma mažųjų ir vidutinių įmonių (MVĮ) atžvilgiu, pasidalyti mokesčius; Dalijantis visus taikomus mokesčius, turėtų būti atsižvelgta į MVĮ taikomas mokesčių lengvatas;

               (4)

               jei bendrą paraišką autorizacijai gauti pateikusios įmonės priklauso skirtingoms dydžio kategorijoms, kurioms būtų taikomi skirtingi baziniai mokesčiai, turėtų būti renkamas didžiausias mokestis;

               (5)

               be to, 2015 m. atlikus Komisijos reglamento (EB) Nr. 340/2008 (2) peržiūrą ir atsižvelgiant į patirtį, įgytą tvarkant paraiškas autorizacijai gauti, autorizacijos mokesčius reikėtų patikslinti, kad būtų atsižvelgta į Agentūros darbo krūvį. Tuo tikslu už papildomą naudojimo būdą taikomi papildomi mokesčiai turėtų būti tik šiek tiek mažesni nei bazinis mokestis. Todėl tokie papildomi mokesčiai už papildomą naudojimo būdą turėtų būti padidinti;

               (6)

               todėl Reglamentas (EB) Nr. 340/2008 turėtų būti atitinkamai iš dalies pakeistas;

               (7)

               siekiant teisinio tikrumo šis reglamentas neturėtų būti taikomas paraiškoms, pateiktoms iki šio reglamento įsigaliojimo dienos;

               (8)

               šiame reglamente nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 340/2008 iš dalies keičiamas taip:

               (1)

               8 straipsnio 2 dalis pakeičiama taip:
               „2.   Agentūra renka bazinį mokestį už bet kokią paraišką cheminės medžiagos autorizacijai gauti, kaip nustatyta VI priede. Bazinis mokestis taikomas paraiškai vienos cheminės medžiagos ir vieno naudojimo būdo autorizacijai gauti.
               Agentūra renka papildomą mokestį, kaip nustatyta šio reglamento VI priede, už kiekvieną paraiškoje nurodytą papildomą naudojimo būdą ir kiekvieną papildomą cheminę medžiagą, atitinkančią Reglamento (EB) Nr. 1907/2006 XI priedo 1.5 skirsnyje nustatytą cheminių medžiagų grupės apibrėžtį. Jei paraišką autorizacijai gauti teikia daugiau nei vienas pareiškėjas, nerenkamas joks papildomas mokestis.
               Jei bendrą paraišką autorizacijai gauti teikiantys pareiškėjai yra skirtingo dydžio, už tą paraišką renkamas didžiausias bet kuriam iš pareiškėjų taikomas mokestis.
               Jei pateikiama bendra paraiška autorizacijai gauti, pareiškėjai deda visas pastangas, kad sąžiningai, skaidriai ir nediskriminuodami, visų pirma MVĮ atžvilgiu, pasidalytų mokestį.
               Agentūra išduoda vieną sąskaitą faktūrą, kuri apima bazinį mokestį ir bet kokius taikomus papildomus mokesčius.“

               (2)

               9 straipsnio 2 dalis pakeičiama taip:
               „2.   Agentūra renka bazinį mokestį už bet kokios peržiūros ataskaitos pateikimą, kaip nustatyta VII priede. Bazinis mokestis taikomas pateiktai peržiūros ataskaitai apie vieną cheminę medžiagą ir vieną naudojimo būdą.
               Agentūra renka papildomą mokestį, kaip nustatyta šio reglamento VII priede, už kiekvieną peržiūros ataskaitoje nurodytą papildomą naudojimo būdą ir kiekvieną papildomą cheminę medžiagą, atitinkančią Reglamento (EB) Nr. 1907/2006 XI priedo 1.5 skirsnyje nustatytą cheminių medžiagų grupės apibrėžtį. Jei peržiūros ataskaitą teikia daugiau nei viena šalis, nerenkamas joks papildomas mokestis.
               Jei bendrą peržiūros ataskaitą teikiantys subjektai yra skirtingo dydžio, už tą pateikimą renkamas didžiausias bet kuriam iš pareiškėjų taikomas mokestis.
               Jei pateikiama bendra peržiūros ataskaita, autorizacijos turėtojai deda visas pastangas, kad sąžiningai, skaidriai ir nediskriminuodami, visų pirma MVĮ atžvilgiu, pasidalytų mokestį.
               Agentūra išduoda vieną sąskaitą faktūrą, kuri apima bazinį mokestį ir bet kokius taikomus papildomus mokesčius.“

               (3)

               VI ir VII priedai pakeičiami šio reglamento priede pateiktu tekstu.

         2 straipsnis
   Paraiškoms, pateiktoms iki 2018 m. liepos 15 d., taikomas Reglamentas (EB) Nr. 340/2008 su paskutiniais pakeitimais, padarytais Įgyvendinimo reglamentu (ES) 2015/864 (3).
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. birželio 22 d.

            Komisijos vardu

            Pirmininkas

         Jean-Claude JUNCKER

      (1)  OL L 396, 2006 12 30, p. 1.

      (2)  2008 m. balandžio 16 d. Komisijos reglamentas (EB) Nr. 340/2008 dėl Europos cheminių medžiagų agentūrai mokėtinų mokesčių pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 107, 2008 4 17, p. 6) su paskutiniais pakeitimais, padarytais Komisijos įgyvendinimo reglamentu (ES) 2015/864 (OL L 139, 2015 6 5, p. 1).

      (3)  2015 m. birželio 4 d. Komisijos įgyvendinimo reglamentas (ES) 2015/864, kuriuo iš dalies keičiamas Reglamentas (EB) Nr. 340/2008 dėl Europos cheminių medžiagų agentūrai mokėtinų mokesčių pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 139, 2015 6 5, p. 1).

      PRIEDAS
      „
            VI PRIEDAS

               Mokesčiai už paraiškas autorizacijai gauti pagal Reglamento (EB) Nr. 1907/2006 62 straipsnį

               1 lentelė

               Standartiniai mokesčiai

                        Bazinis mokestis

                        54 100  EUR

                        Papildomas mokestis už kiekvieną kitą cheminę medžiagą

                        10 820  EUR

                        Papildomas mokestis už kiekvieną kitą naudojimo būdą

                        48 690  EUR

               2 lentelė

               Sumažinti mokesčiai vidutinėms įmonėms

                        Bazinis mokestis

                        40 575  EUR

                        Papildomas mokestis už kiekvieną kitą cheminę medžiagą

                        8 115  EUR

                        Papildomas mokestis už kiekvieną kitą naudojimo būdą

                        36 518  EUR

               3 lentelė

               Sumažinti mokesčiai mažosioms įmonėms

                        Bazinis mokestis

                        24 345  EUR

                        Papildomas mokestis už kiekvieną kitą cheminę medžiagą

                        4 869  EUR

                        Papildomas mokestis už kiekvieną kitą naudojimo būdą

                        21 911  EUR

               4 lentelė

               Sumažinti mokesčiai labai mažoms įmonėms

                        Bazinis mokestis

                        5 410  EUR

                        Papildomas mokestis už kiekvieną kitą cheminę medžiagą

                        1 082  EUR

                        Papildomas mokestis už kiekvieną kitą naudojimo būdą

                        4 869  EUR

            VII PRIEDAS

               Mokesčiai už autorizacijos peržiūrą pagal Reglamento (EB) Nr. 1907/2006 61 straipsnį

               1 lentelė

               Standartiniai mokesčiai

                        Bazinis mokestis

                        54 100  EUR

                        Papildomas mokestis už kiekvieną kitą cheminę medžiagą

                        10 820  EUR

                        Papildomas mokestis už kiekvieną kitą naudojimo būdą

                        48 690  EUR

               2 lentelė

               Sumažinti mokesčiai vidutinėms įmonėms

                        Bazinis mokestis

                        40 575  EUR

                        Papildomas mokestis už kiekvieną kitą cheminę medžiagą

                        8 115  EUR

                        Papildomas mokestis už kiekvieną kitą naudojimo būdą

                        36 518  EUR

               3 lentelė

               Sumažinti mokesčiai mažosioms įmonėms

                        Bazinis mokestis

                        24 345  EUR

                        Papildomas mokestis už kiekvieną kitą cheminę medžiagą

                        4 869  EUR

                        Papildomas mokestis už kiekvieną kitą naudojimo būdą

                        21 911  EUR

               4 lentelė

               Sumažinti mokesčiai labai mažoms įmonėms

                        Bazinis mokestis

                        5 410  EUR

                        Papildomas mokestis už kiekvieną kitą cheminę medžiagą

                        1 082  EUR

                        Papildomas mokestis už kiekvieną kitą naudojimo būdą

                        4 869  EUR

                  “


title: 2018 m. birželio 25 d. Tarybos įgyvendinimo reglamentas (ES) 2018/899, kuriuo įgyvendinamas Reglamentas (ES) 2017/2063 dėl ribojamųjų priemonių atsižvelgiant į padėtį Venesueloje

text:
25.6.2018

               LT

               Europos Sąjungos oficialusis leidinys

               LI 160/5

         TARYBOS ĮGYVENDINIMO REGLAMENTAS (ES) 2018/899
   2018 m. birželio 25 d.
   kuriuo įgyvendinamas Reglamentas (ES) 2017/2063 dėl ribojamųjų priemonių atsižvelgiant į padėtį Venesueloje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2017 m. lapkričio 13 d. Tarybos reglamentą (ES) 2017/2063 dėl ribojamųjų priemonių atsižvelgiant į padėtį Venesueloje (1), ypač į jo 17 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. lapkričio 13 d. Taryba priėmė Reglamentą (ES) 2017/2063;

               (2)

               2018 m. gegužės 28 d. Taryba priėmė išvadas dėl Venesuelos, kuriose nurodė, kad 2018 m. gegužės 20 d. Venesueloje įvykę rinkimai nebuvo nei laisvi, nei sąžiningi ir kad jų rezultatai buvo visiškai nepatikimi, nes rinkimų procesas neužtikrino reikiamų garantijų, kad rinkimai būtų įtraukūs ir demokratiški;

               (3)

               išvadose paraginta surengti naujus prezidento rinkimus, laikantis tarptautiniu mastu pripažintų demokratijos standartų ir Venesuelos konstitucinės santvarkos, ir, atsižvelgiant į tai, įvesti papildomas tikslines ir ribojamąsias priemones su galimybe pastarąsias atšaukti, nedarančias poveikio Venesuelos gyventojams;

               (4)

               atsižvelgiant į padėtį Venesueloje, į Reglamento (ES) 2017/2063 IV priede pateiktą fizinių ir juridinių asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukta 11 asmenų;

               (5)

               todėl Reglamento (ES) 2017/2063 IV priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2017/2063 IV priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Liuksemburge 2018 m. birželio 25 d.

            Tarybos vardu

            Pirmininkė

         F. MOGHERINI

      (1)  OL L 295, 2017 11 14, p. 21.

      PRIEDAS
      Į Reglamento (ES) 2017/2063 IV priede pateiktą fizinių ir juridinių asmenų, subjektų ir organizacijų sąrašą įtraukiami toliau nurodyti asmenys:

                     „Vardas, pavardė

                     Identifikavimo informacija

                     Įtraukimo į sąrašą priežastys

                     Įtraukimo į sąrašą data

                     8.

                     Tareck Zaidan El-Aissami Maddah

                     Viceprezidentas, atsakingas už ekonomiką, ir nacionalinės pramonės ir gamybos ministras
                     Gimimo data: 1974 m. lapkričio 12 d.

                     Viceprezidentas, atsakingas už ekonomiką, ir nacionalinės pramonės ir gamybos ministras. Kaip buvęs Venesuelos viceprezidentas, kuris kontroliavo vadovavimą Bolivaro nacionalinės žvalgybos tarnybai (SEBIN), Maddah yra atsakingas už šios organizacijos įvykdytus šiurkščius žmogaus teisių pažeidimus, įskaitant savavališką sulaikymą, politiniais motyvais grindžiamus tyrimus, nežmonišką bei žeminamą elgesį ir kankinimą. Jis taip pat yra atsakingas už politikos ir veiklos, kenkiančios demokratijos ir teisinės valstybės principų laikymuisi, įskaitant viešų demonstracijų uždraudimą, rėmimą ir įgyvendinimą ir vadovavimą prezidento Maduro „kovos su perversmu“ kampanijai prieš pilietinę visuomenę ir demokratinę opoziciją.

                     2018 6 25

                     9.

                     Sergio José Rivero Marcano

                     Bolivaro nacionalinių ginkluotųjų pajėgų generalinis inspektorius
                     Gimimo data: 1964 m. lapkričio 8 d.

                     Bolivaro nacionalinės gvardijos vyriausiasis vadas iki 2018 m. sausio 16 d. Susijęs su pilietinės visuomenės bei demokratinės opozicijos represijomis Venesueloje ir atsakingas už šiurkščius žmogaus teisių pažeidimus, kuriuos Bolivaro nacionalinė gvardija įvykdė jam vadovaujant, įskaitant neproporcingą jėgos naudojimą, savavališką sulaikymą ir prievartą prieš pilietinę visuomenę bei opozicijos narius. Būdamas Bolivaro nacionalinės gvardijos vyriausiuoju vadu jis savo veiksmais ir politika, įskaitant Bolivaro nacionalinės gvardijos išpuolius prieš demokratiškai išrinktus Nacionalinės Asamblėjos narius ir apie suklastotus rinkimus į neteisėtą Konstitucinę Asamblėją pranešančių žurnalistų bauginimą, kenkė demokratijos ir teisinės valstybės principų laikymuisi Venesueloje.

                     2018 6 25

                     10.

                     Jesús Rafael Suárez Chourio

                     Bolivaro armijos vyriausiasis vadas
                     Gimimo data: 1962 m. liepos 19 d.

                     Venesuelos Bolivaro nacionalinės armijos vyriausiasis vadas ir buvęs Venesuelos centrinės zonos visuotinės gynybos regiono (REDI Central) vadas. Atsakingas už savo vadovaujamų pajėgų įvykdytus žmogaus teisių pažeidimus, įskaitant neproporcingą jėgos naudojimą ir netinkamą elgesį su sulaikytaisiais. Jo veiksmai buvo nukreipti prieš demokratinę opoziciją ir jis rėmė karo teismų naudojimą civiliams protestuotojams teisti.

                     2018 6 25

                     11.

                     Iván Hernández Dala

                     Karinės kontržvalgybos generalinio direktorato vadovas
                     Gimimo data: 1966 m. gegužės 18 d.

                     Karinės kontržvalgybos generalinio direktorato (DGCIM) vadovas nuo 2014 m. sausio mėn. ir Prezidento gvardijos vadovas nuo 2015 m. rugsėjo mėn. Būdamas DGCIM vadovu, Iván Hernández Dala yra atsakingas už jo vadovaujamų DGCIM narių įvykdytus šiurkščius žmogaus teisių pažeidimus ir represijas prieš pilietinę visuomenę ir demokratinę opoziciją, įskaitant neproporcingą jėgos naudojimą ir netinkamą elgesį su sulaikytaisiais.

                     2018 6 25

                     12.

                     Delcy Eloina Rodríguez Gómez

                     Venesuelos Bolivaro Respublikos viceprezidentė
                     Gimimo data: 1969 m. gegužės 18 d.

                     Venesuelos viceprezidentė, buvusi neteisėtos Nacionalinės Konstitucinės Asamblėjos pirmininkė ir buvusi Prezidento komisijos neteisėtoje Nacionalinėje Konstitucinėje Asamblėjoje, narė. Ji savo veiksmais Prezidento komisijoje ir vėliau, kaip neteisėtos Konstitucinės Asamblėjos pirmininkė, kenkė demokratijos ir teisinės valstybės principų laikymuisi Venesueloje, be kita ko, uzurpavo Nacionalinės Asamblėjos įgaliojimus ir pasinaudojo jais, kad nukreiptų veiksmus prieš opoziciją ir užkirstų jai kelią dalyvauti politiniame procese.

                     2018 6 25

                     13.

                     Elías José Jaua Milano

                     Liaudies galios švietimui ministras
                     Gimimo data: 1969 m. gruodžio 16 d.

                     Liaudies galios švietimui ministras. Buvęs Prezidento komisijos, sudarytos, siekiant įsteigti neteisėtą Konstitucinę Asamblėją, pirmininkas. Atlikdamas vadovaujamą vaidmenį, steigiant neteisėtą Konstitucinę Asamblėją, buvo atsakingas už kenkimą demokratijos ir teisinės valstybės principų laikymuisi Venesueloje.

                     2018 6 25

                     14.

                     Sandra Oblitas Ruzza

                     Nacionalinės rinkimų tarybos viceprezidente
                     Gimimo data: 1969 m. birželio 7 d.

                     Nacionalinės rinkimų tarybos (CNE) viceprezidentė ir Rinkėjų sąrašo ir civilinio registro komisijos pirmininkė. Atsakinga už CNE veiklą, kuria buvo kenkiama demokratijos principų laikymuisi Venesueloje, be kita ko, sudarant palankesnes sąlygas neteisėtos Konstitucinės Asamblėjos įsteigimui ir manipuliavimui rinkimų procesu.

                     2018 6 25

                     15.

                     Freddy Alirio Bernal Rosales

                     Gimimo data: 1962 m. birželio 16 d.

                     Vietos tiekimo ir gamybos komiteto (CLAP) nacionalinio kontrolės centro vadovas ir SEBIN generalinis komisijos narys. Atsakingas už kenkimą demokratijos principų laikymuisi, vykdant manipuliacijas, susijusias su CLAP programos pagrindu vykdomų paskirstymu rinkėjams. Be to, kaip SEBIN generalinis komisijos narys, jis yra atsakingas už SEBIN veiklą, kuri apima šiurkščius žmogaus teisių pažeidimus, pavyzdžiui, savavališką sulaikymą.

                     2018 6 25

                     16.

                     Katherine Nayarith Harrington Padrón

                     Generalinio prokuroro pavaduotoja (taip pat į anglų k. verčiama „Deputy Attorney General“)
                     Gimimo data: 1971 m. gruodžio 5 d.

                     Generalinio prokuroro pavaduotoja (taip pat į anglų k. verčiama „Deputy Attorney General“) nuo 2017 m. liepos mėn. Generalinio prokuroro pavaduotoja paskirta Aukščiausiojo Teismo, o ne Nacionalinės Asamblėjos, taip pažeidžiant Konstituciją. Atsakinga už kenkimą demokratijos ir teisinės valstybės principų laikymuisi Venesueloje, be kita ko, inicijuojant politiniais motyvais grindžiamą baudžiamąjį persekiojimą ir nepalaikant kaltinimų dėl Maduro režimo įvykdytų žmogaus teisių pažeidimų tyrimo.

                     2018 6 25

                     17.

                     Socorro Elizabeth Hernández Hernández

                     Gimimo data: 1952 m. kovo 11 d.

                     Nacionalinės rinkimų tarybos (CNE) narė (rektorė) ir Nacionalinės rinkimų valdybos (JNE) narė. Atsakinga už CNE veiklą, kuria buvo kenkiama demokratijos principų laikymuisi Venesueloje, be kita ko, sudarant palankesnes sąlygas neteisėtos Konstitucinės Asamblėjos įsteigimui ir rinkimų proceso manipuliavimui, susijusiam su panaikintais pakartotiniais prezidento rinkimais 2016 m., gubernatorių rinkimų atidėjimu 2016 m. ir skubiu balsavimo vietų perkėlimu prieš gubernatorių rinkimus 2017 m.

                     2018 6 25

                     18.

                     Xavier Antonio Moreno Reyes

                     Nacionalinės rinkimų tarybos Generalinis sekretorius

                     Nacionalinės rinkimų tarybos (CNE) Generalinis sekretorius. Atsakingas už CNE sprendimų, kuriais buvo kenkiama demokratijos principų laikymuisi Venesueloje, be kita ko, sudarant palankesnes sąlygas neteisėtos Konstitucinės Asamblėjos įsteigimui ir manipuliavimui rinkimų procesu, patvirtinimą.

                     2018 6 25“


title: 2018 m. birželio 25 d. Tarybos įgyvendinimo reglamentas (ES) 2018/898, kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai

text:
25.6.2018

               LT

               Europos Sąjungos oficialusis leidinys

               LI 160/1

         TARYBOS ĮGYVENDINIMO REGLAMENTAS (ES) 2018/898
   2018 m. birželio 25 d.
   kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gegužės 2 d. Tarybos reglamentą (ES) Nr. 401/2013 dėl ribojamųjų priemonių Mianmarui / Birmai, kuriuo panaikinamas Reglamentas (EB) Nr. 194/2008 (1), ypač į jo 4i straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. gegužės 2 d. Taryba priėmė Reglamentą (ES) Nr. 401/2013;

               (2)

               2018 m. vasario 26 d. Taryba priėmė išvadas, kuriose pasmerkė plačiai paplitusius, sistemingai Mianmaro / Birmos karinių bei saugumo pajėgų toliau vykdomus sunkius žmogaus teisių pažeidimus. Išvadose paprašyta pateikti pasiūlymų dėl tikslinių ribojamųjų priemonių Mianmaro ginkluotųjų pajėgų (Tatmadaw) aukšto rango karininkams;

               (3)

               2018 m. balandžio 26 d. Taryba priėmė Reglamentą (ES) 2018/647 (2), kuris yra tikslinių ribojamųjų priemonių tam tikriems Mianmaro ginkluotosioms pajėgoms (Tatmadaw) ir sienos apsaugos policijai priklausantiems fiziniams asmenims, atsakingiems už šiurkščius žmogaus teisių pažeidimus, už trukdymą teikti humanitarinę pagalbą civiliams gyventojams, kuriems jos reikia, ir už trukdymą vykdyti nepriklausomus įtariamų šiurkščių žmogaus teisių pažeidimų tyrimus, teisinis pagrindas;

               (4)

               atsižvelgiant į padėtį Mianmare / Birmoje ir į tai, kad tam tikri Mianmaro ginkluotųjų pajėgų (Tatmadaw) ir sienos apsaugos policijos padaliniai atsakingi už padarytus žmogaus teisių pažeidimus, septyni asmenys turėtų būti įtraukti į Reglamento (ES) Nr. 401/2013 IV priede pateiktą fizinių ir juridinių asmenų, subjektų ir įstaigų, kuriems taikomos ribojamosios priemonės, sąrašą;

               (5)

               Reglamento (ES) Nr. 401/2013 IV priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 401/2013 IV priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2018 m. birželio 25 d.

            Tarybos vardu

            Pirmininkė

         F. MOGHERINI

      (1)  OL L 121, 2013 5 3, p. 1.

      (2)  2018 m. balandžio 26 d. Tarybos reglamentas (ES) 2018/647, kuriuo iš dalies keičiamas Reglamentas (ES) Nr. 401/2013 dėl ribojamųjų priemonių Mianmarui / Birmai (OL L 108, 2018 4 27, p. 1).

      PRIEDAS
      Toliau išvardyti asmenys įtraukiami į Reglamento (ES) Nr. 401/2013 IV priede pateiktą fizinių ir juridinių asmenų, subjektų ir įstaigų sąrašą:

                     „Vardas, pavardė

                     Identifikavimo informacija

                     Priežastys

                     Įtraukimo į sąrašą data

                     1.

                     Aung Kyaw Zaw

                     Gimimo data: 1961 m. rugpjūčio 20 d.
                     Paso Nr.: DM000826
                     Išdavimo data: 2011 m. lapkričio 22 d.
                     Galiojimo pabaigos data: 2021 m. lapkričio 21 d.
                     Nacionalinis identifikavimo Nr.: BC 17444

                     Leitenantas generolas Aung Kyaw Zaw buvo Mianmaro ginkluotųjų pajėgų (Tatmadaw) specialiųjų operacijų biuro Nr. 3 vadas nuo 2015 m. rugpjūčio mėn. iki 2017 m. pabaigos. Specialiųjų operacijų biuras Nr. 3 prižiūrėjo Vakarų karinę apygardą, todėl tame kontekste leitenantas generolas Aung Kyaw Zaw yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu Vakarų karinė apygarda įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                     2018 6 25

                     2.

                     Maung Maung Soe

                     Gimimo data: 1964 m. kovo mėn.
                     Nacionalinis identifikavimo Nr.: Tatmadaw Kyee 19571

                     Generolas majoras Maung Maung Soe buvo Mianmaro ginkluotųjų pajėgų (Tatmadaw) Vakarų karinės apygardos vadas nuo 2016 m. spalio mėn. iki 2017 m. lapkričio 10 d. ir prižiūrėjo karines operacijas Rachinų valstijoje. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu Vakarų karinė apygarda įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                     2018 6 25

                     3.

                     Than Oo

                     Gimimo data: 1973 m. spalio 12 d.
                     Nacionalinis identifikavimo Nr.: BC 25723

                     Brigados generolas Than Oo yra Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 99-oji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                     2018 6 25

                     4.

                     Aung Aung

                     Nacionalinis identifikavimo Nr.: BC 23750

                     Brigados generolas Aung Aung yra Mianmaro ginkluotųjų pajėgų (Tatmadaw) 33-osios lengvųjų pėstininkų divizijos vadas. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 33-oji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                     2018 6 25

                     5.

                     Khin Maung Soe

                     Generolas majoras Khin Maung Soe yra 15-osios Mianmaro ginkluotųjų pajėgų (Tatmadaw) lengvųjų pėstininkų divizijos, kuriai priklauso pėstininkų batalionas Nr. 564, vadas. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 15-oji lengvųjų pėstininkų divizija, visų pirma pėstininkų batalionas Nr. 564 įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                     2018 6 25

                     6.

                     Thura San Lwin

                     Gimimo data: 1957 m.

                     Brigados generolas Thura San Lwin buvo sienos apsaugos policijos vadas nuo 2016 m. spalio mėn. iki 2017 m. spalio mėn. pradžios. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu sienos apsaugos policija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas ir sistemingą rohinjų namų ir pastatų deginimą.

                     2018 6 25

                     7.

                     Thant Zin Oo

                     Thant Zin Oo yra 8-ojo saugumo policijos bataliono vadas. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 8-asis saugumo policijos batalionas įvykdė prieš rohinjus Rachinų valstijoje. Šiurkštūs žmogaus teisių pažeidimai apima be teismo sprendimo vykdytas egzekucijas ir sistemingą rohinjų namų ir pastatų deginimą. Tie pažeidimai buvo vykdomi kartu su Mianmaro ginkluotųjų pajėgų (Tatmadaw) 33-ąja lengvųjų pėstininkų divizija, vadovaujama brigados generolo Aung Aung, ir tai divizijai tiesiogiai remiant. Todėl Thant Zin Oo yra susijęs su įtrauktu į sąrašą brigados generolu Aung Aung.

                     2018 6 25“


title: 2018 m. liepos 6 d. Komisijos įgyvendinimo reglamentas (ES) 2018/963 dėl papildomų dienų jūroje, kurias laivai gali būti ICES 8c ir 9a kvadratuose, išskyrus Kadiso įlanką, skyrimo Ispanijai

text:
9.7.2018

               LT

               Europos Sąjungos oficialusis leidinys

               L 172/1

         KOMISIJOS ĮGYVENDINIMO REGLAMENTAS (ES) 2018/963
   2018 m. liepos 6 d.
   dėl papildomų dienų jūroje, kurias laivai gali būti ICES 8c ir 9a kvadratuose, išskyrus Kadiso įlanką, skyrimo Ispanijai
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2018 m. sausio 23 d. Tarybos reglamentą (ES) 2018/120, kuriuo 2018 metams nustatomos tam tikrų žuvų išteklių ir žuvų išteklių grupių žvejybos galimybės, taikomos Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos žvejybos laivams, ir iš dalies keičiamas Reglamentas (ES) 2017/127 (1), ypač į jo IIB priedo 8 punktą,
   kadangi:

               (1)

               Reglamento (ES) 2018/120 IIB priedo I lentelėje nustatytas didžiausias skaičius dienų, kurias Sąjungos laivai, kurių bendras ilgis yra ne mažesnis kaip 10 metrų ir kuriuose yra tralų, jūrinių užmetamųjų tinklų ir panašių žvejybos įrankių, kurių tinklo akių dydis yra ne mažesnis kaip 32 mm, žiauninių tinklų, kurių tinklo akių dydis yra ne mažesnis kaip 60 mm, ir dugninių ūdų, arba kurie juos naudoja, gali būti ICES 8c ir 9a kvadratuose, išskyrus Kadiso įlanką, nuo 2018 m. vasario 1 d. iki 2019 m. sausio 31 d.;

               (2)

               remdamasi Reglamento (ES) 2018/120 IIB priedo 8.5 punktu Komisija gali, atsižvelgdama į visam laikui 2017 m. vasario 1 d.–2018 m. sausio 31 d. laikotarpiu nutrauktą žvejybos veiklą, skirti papildomų dienų jūroje, per kurias laivui vėliavos valstybė narė gali leisti būti atitinkamame rajone ir turėti reglamentuojamą žvejybos įrankį;

               (3)

               2018 m. kovo 26 d. Ispanija, remdamasi Reglamento (ES) 2018/120 IIB priedo 8.1 punkto pirmu sakiniu ir atsižvelgdama į visam laikui nutrauktą žvejybos veiklą, pateikė prašymą skirti papildomų dienų jūroje. Ispanija patvirtino, kad 2017 m. vasario 1 d.–2018 m. sausio 31 d. žvejybos veiklą nutraukė devyni laivai;

               (4)

               atsižvelgiant į Komisijai pateiktus duomenis ir į Reglamento (ES) 2018/120 IIB priedo 8.2 punkte nustatytą apskaičiavimo metodą, 2018 m. vasario 1 d.–2019 m. sausio 31 d. laikotarpiui Ispanijai turėtų būti skirtos trys papildomos dienos jūroje to priedo 1 punkte nurodytiems laivams;

               (5)

               šiame reglamente numatytos priemonės atitinka Žuvininkystės ir akvakultūros komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Didžiausias dienų jūroje, kuriomis Ispanija gali leisti su savo vėliava plaukiojančiam laivui, kuriame yra reglamentuojamas žvejybos įrankis arba kuris tokį įrankį naudoja ir kuriam nėra taikomos Reglamento (ES) 2018/120 IIB priedo I lentelėje nustatytos specialiosios sąlygos, 2018 m. vasario 1 d.–2019 m. sausio 31 d. būti ICES 8c ir 9a kvadratuose, išskyrus Kadiso įlanką, skaičius padidinamas iki 129 dienų.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. liepos 6 d.

            Komisijos vardu

            Pirmininkas

         Jean-Claude JUNCKER

      (1)  OL L 27, 2018 1 31, p. 27.